Plaasaanvalle: ‘Skokkende toename in 2018’Die toneel op die plaas in Vanstadensrus in die Vrystaat waar Gabriel en Marian Bruwer vermoor is. Foto: Verskaf Die eerste helfte van 2018 is nog nie heeltemal verby nie en reeds het daar in dié tydperk 34% meer plaasaanvalle plaasgevind as in die eerste ses maande van 2017. Só sê Ernst Roets, adjunk- uitvoerende hoof van AfriForum. Die aankondiging van dié kommerwekkende statistieke kom ŉ dag nadat ŉ bejaarde egpaar se liggame op hul plaas in Vanstadensrus in die Vrystaat gevind is. Gabriel (78) en Marian Bruwer (67) se huishulp het op hul liggame afgekom en hulp ontbied. Volgens Roets was albei aan stoele vasgebind. “’n Kussing is as knaldemper gebruik alvorens Gabriel én Marian in die kop geskiet is.” Intussen het nog drie mense enkele dae vantevore in plaasaanvalle gesterf. Kallie Schoonraad (47) is Saterdag op sy wildplaas naby Rustenburg in Noordwes doodgeskiet. Jeffrey Zetler, eienaar van die bekende Mooiberg-padstal net buite Stellenbosch, is Saterdag laatmiddag dood nadat hy verskeie kere met ŉ skerp voorwerp in die bors gesteek is in sy kantoor op die Brakelsdal-plaas. Die 64-jarige Peter Dawson is Sondag in die vroeë oggendure op sy kleinhoewe op Broederstroom in Noordwes doodgeskiet. Die toneel op die plaas in Vanstadensrus in die Vrystaat waar Gabriel en Marian Bruwer vermoor is. Foto: Verskaf “Hoewel daar nog drie dae voor die einde van Juniemaand oor is, was daar – vergeleke met die eerste ses maande van 2017 – reeds ’n 34%-styging in plaasaanvalle gedurende die eerste ses maande van 2018. Volgens AfriForum se rekords kon 33 plaasmoorde sedert begin vanjaar geverifieer word,” sê Roets. “Gedurende die eerste ses maande van 2017 het 157 plaasaanvalle plaasgevind en is 40 plaasmoorde gepleeg. Sedert die begin van Januarie 2018 het 210 plaasaanvalle plaasgevind en is 33 plaasmoorde gepleeg.” Volgens Roets vind plaasmoorde teen ŉ buitengewone koers plaas en is ook buitengewoon wreed. “Die bewering wat wyd versprei word, naamlik dat plaasmoorde tans op die laagste syfer ooit is, is doodeenvoudig vals. “Om die waarheid te sê, ons geverifieerde data dui daarop dat plaasmoorde sedert 2011 toeneem. Hoewel daar in die eerste ses maande van 2018 minder plaasmoorde as in die eerste ses maande van 2017 gepleeg is, is ons erg bekommerd oor die skerp styging in plaasaanvalle,” sê Roets. Hy voeg by dat AfriForum sy veldtog teen plaasmoorde in die komende maande sal verskerp. “Intussen doen AfriForum ’n beroep op die boeregemeenskap om meer paraat te wees ten opsigte van hul eie veiligheid en by gemeenskapsveiligheidsnetwerke in te skakel.”